.2

Dispoziții referitoare la păcură Pe o navă pe care se folosește păcură, dispozițiile privind depozitarea, distribuția și utilizarea păcurii trebuie să garanteze siguranța navei și a persoanelor aflate la bord și trebuie să respecte cel puțin următoarele prevederi: .1.1 pe cât posibil, nicio parte din sistemul de păcură care conține combustibil încălzit aflat la o presiune mai mare de 0,18 N/mm2 nu trebuie plasată într-o poziție ascunsă, astfel încât defecțiunile sau scurgerile să nu se poată observa imediat. Spațiile mașinilor în care există asemenea părți de sistem de păcură trebuie iluminate adecvat; .1.2 prin combustibil încălzit se înțelege combustibilul a cărui temperatură după încălzire este mai mare de 60 °C sau peste punctul obișnuit de aprindere al combustibilului, dacă acesta este sub 60 °C; .2 ventilarea spațiilor pentru mașini trebuie să fie suficientă în toate condițiile normale pentru a preveni acumularea de vapori de hidrocarburi; .3 Pe cât posibil, tancurile de păcură trebuie să facă parte din structura navei și trebuie localizate în afara spațiilor mașinilor. Dacă tancurile de păcură, altele decât cele cu fund dublu, sunt în mod necesar plasate adiacent la sau în interiorul spațiilor pentru mașini, cel puțin una din laturile verticale trebuie să fie alăturată limitelor spațiilor pentru mașini și trebuie să aibă, de preferat, o limită comună cu tancurile cu fund dublu, iar aria limitei tancului comună cu spațiile mașinilor trebuie să fie minimă. Dacă respectivele tancuri sunt situate în limitele spațiilor pentru mașini ele nu trebuie să conțină păcură cu un punct de aprindere sub 60 °C. Folosirea de tancuri cu păcură independente trebuie să fie evitată și interzisă în spațiile mașinilor. .4 niciun tanc de păcură nu trebuie situat în spații unde scurgerea sau debordarea accidentală poate constitui un risc prin căderea pe suprafețe încălzite. Trebuie să se ia măsuri de precauție pentru a evita scăparea combustibilului sub presiune din pompe, filtru sau radiator și venirea sa în contact cu suprafețele încălzite; .5 fiecare țeavă de păcură care, în caz de defectare, ar permite scurgerea combustibilului dintr-un tanc de depozitare, de decantare sau de serviciu uzual, cu o capacitate de cel puțin 500 de litri și situat deasupra unui fund dublu, trebuie prevăzută cu un ventil sau o supapă direct pe tanc, care să poată să fie închisă dintr-o poziție sigură din afara spațiului în cauză în caz de incendiu izbucnit în spațiul în care sunt situate respectivele tancuri. În cazul special al tancurilor adânci, situate într-un tunel de linii de arbori sau de țevi sau într-un spațiu similar, trebuie prevăzute supape pe tanc, dar comanda în caz de incendiu poate fi comutată la o supapă suplimentară pe țeavă sau pe țevi din afara tunelului sau a spațiului similar. Dacă respectiva supapă suplimentară este montată în spațiul mașinilor, ea trebuie acționată dintr-un post din afara acestui spațiu. .1 La navele construite la 1 ianuarie 2003 sau după această dată, comenzile pentru funcționarea de la distanță a supapei pentru rezervorul de combustibil al generatorului de rezervă trebuie amplasate într-un loc separat de comenzile pentru funcționarea de la distanță a altor supape localizate în spațiile mașinilor. .2 La navele construite la 1 ianuarie 2012 sau după această dată cu un tonaj brut mai mic de 500 de tone, tancurile de combustibil situate deasupra fundului dublu trebuie prevăzute cu un robinet sau o valvă. .3 La navele construite înainte de 1 ianuarie 2012, cu un tonaj brut mai mic de 500 de tone, robinetul sau valva menționate la primul punct trebuie montate, de asemenea, la tancuri de combustibil cu o capacitate sub 500 de litri și situate deasupra fundului dublu, nu mai târziu de data primei inspecții periodice care are loc la 1 ianuarie 2012 sau după această dată. .6 trebuie prevăzute mijloace sigure și eficiente de asigurare a cantității de păcură din orice tanc de păcură. NAVE NOI DIN CLASELE B, C ȘI D: .1 Conductele de sondaj nu trebuie să se termine în niciun spațiu în care poate apărea riscul de incendiu de la scurgerea accidentală. În special, ele nu trebuie să se termine în spațiile pentru pasageri sau echipaj. De regulă, conductele de sondaj nu trebuie să se termine în spațiile mașinilor. Totuși, dacă administrația statului de pavilion consideră că aceste ultime cerințe nu pot fi puse în practică, ea poate admite ca respectivele conducte de sondaj să se termine în spațiile mașinilor, cu condiția să se îndeplinească toate cerințele următoare: .1.1 se prevede, în plus, un indicator de nivel pentru combustibil care să îndeplinească cerințele de la punctul.2.6.2; .1.2 conductele de sondaj se termină în locuri îndepărtate de zonele cu risc de incendiu, cu excepția cazului în care se iau măsuri de precauție, cum ar fi montarea de ecrane eficiente, pentru a preveni intrarea în contact cu o sursă de aprindere a păcurii în cazul scurgerii accidentale prin terminațiile conductelor de sondaj; .1.3 pe terminațiile conductelor de sondaj se montează dispozitive de siguranță cu închidere automată și cu un ventil de control cu închidere automată cu diametru mic așezat sub dispozitivul de siguranță pentru a se asigura că nu există păcură înaintea deschiderii dispozitivului de siguranță. Trebuie să se ia măsuri pentru ca scurgerile accidentale prin ventilele de control să nu implice riscuri de aprindere. NAVE NOI DIN CLASELE B, C ȘI D ȘI NAVE EXISTENTE DIN CLASA B: .2 Alte mijloace de asigurare a cantității de păcură conținute în orice tanc de păcură pot fi admise, dacă respectivele mijloace nu impun pătrunderea sub puntea fundului dublu și dacă defectarea sau supraumplerea tancurilor nu va permite scurgerea combustibilului. .3 Mijloacele prevăzute la subpunctul.2.6.2 trebuie întreținute corect pentru a se asigura funcționarea continuă precisă în timpul exploatării. .7 Trebuie să se ia măsuri pentru prevenirea suprapresiunii din orice tanc de păcură sau din orice parte a sistemului de păcură, inclusiv din conductele de umplere deservite de pompele de la bord. Orice supape de refulare sau țevi de preaplin trebuie să se deverseze într-un loc fără pericol de incendiu sau explozie datorată hidrocarburilor sau vaporilor și nu trebuie să ajungă în spațiile destinate echipajului, pasagerilor sau în alte spații de categorie specială, spații ro-ro închise, spații ale mașinilor sau spații similare, situate pe nave construite la 1 ianuarie 2003 sau după această dată. .8 Țevile de păcură și supapele și fitingurile lor trebuie să fie din oțel sau alt material omologat, cu excepția țevilor flexibile admise să fie folosite în mod limitat. Asemenea țevi flexibile și accesoriile lor trebuie să fie din materiale ignifuge de rezistență corespunzătoare. Pentru supapele montate la tancurile de păcură și aflate sub presiune statică, se pot accepta oțelul și fonta cu grafit nodular. Totuși, în sistemele de țevi se pot folosi supape din fontă obișnuită, dacă presiunea proiectată este mai mică de 7 bari și temperatura proiectată este sub 60 °C. NAVE NOI DIN CLASELE B, C ȘI D: .9 Toate liniile de alimentare externe de presiune înaltă dintre pompele de combustibil de presiune înaltă și injectoarele de combustibil trebuie să fie protejate cu un sistem de țevi echipat cu cămașă, capabil să rețină combustibilul în caz de defectare a liniei de presiune înaltă. O țeavă echipată cu cămașă cuprinde o țeavă exterioară în care se pune țeava de combustibil la presiune înaltă, formând un subansamblu permanent. Sistemul de țevi echipat cu cămașă trebuie să cuprindă un mijloc de colectare a scurgerilor și trebuie prevăzute sisteme de alarmare în caz de defectare a liniei de combustibil. .10 Toate suprafețele cu temperaturi peste 220 °C cu care combustibilul ar putea veni în contact în urma defectării sistemului de alimentare cu combustibil trebuie izolate corespunzător. .11 Liniile de păcură trebuie protejate cu ecran sau alt mijloc pentru a evita pe cât posibil pulverizarea sau scurgerile de combustibil pe suprafețele încinse, în prizele de aspirație a aerului sau în alte surse de aprindere. Numărul de îmbinări din respectivele sisteme de țevi trebuie redus la minimum. NAVE NOI DIN CLASELE B, C ȘI D CONSTRUITE LA 1 IANUARIE 2003 SAU DUPĂ ACEASTĂ DATĂ: .12 Liniile de păcură nu trebuie amplasate imediat deasupra sau în apropierea subansamblurilor cu temperatură înaltă, inclusiv căldările, conductele de aburi, galeriile de evacuare, amortizoarele sau alte echipamente care trebuie izolate. În măsura posibilă, liniile de păcură trebuie dispuse departe de suprafețe încinse, instalații electrice sau alte surse de aprindere și trebuie protejate cu ecran sau alt mijloc pentru a evita pe cât se poate pulverizarea uleiului sau scurgerile de ulei pe sursele de aprindere. Numărul de îmbinări din respectivele sisteme de țevi trebuie redus la minimum. .13 Componentele sistemului de combustibil pentru motoarele diesel trebuie proiectate luându-se în considerare presiunea maximă de vârf care poate apare în timpul exploatării, inclusiv orice pulsații ale presiunii înalte care sunt generate și transmise înapoi la liniile de combustibil și liniile de preaplin prin acțiunea pompelor de injecție de combustibil. Conexiunile de la liniile de combustibil și de la liniile de preaplin trebuie să fie construite luându-se în considerare capacitatea lor de a preveni scurgerile de păcură sub presiune în timpul funcționării și după activități de întreținere. .14 La instalațiile multimotor alimentate de la aceeași sursă de combustibil, trebuie prevăzute mijloace de izolare a liniilor de combustibil și a liniilor de preaplin spre motoarele individuale. Mijloacele de izolare nu trebuie să afecteze funcționarea altor motoare și trebuie să poată fi puse în funcțiune dintr-un post care să nu împiedice accesul la nici un motor din cauza unui incendiu. .15 Dacă administrația statului de pavilion poate admite transportul uleiului și al lichidului combustibil prin spațiile de cazare și serviciu, țevile care transportă uleiul și lichidul combustibil trebuie să fie dintr-un material omologat de administrația statului de pavilion cu privire la riscul de aprindere. .16 Navele existente din clasa B trebuie să respecte cerințele de la punctele.2.9-2.11, cu excepția situației în care se poate folosi, ca alternativă la sistemul de țevi echipat cu cămașă de la punctul.2.9, o închidere adecvată a motoarelor de putere de până la 375 kW cu pompe de injectare a combustibilului care deservesc mai mult de un injector.